Lyfstraf: Saak van geloof, sê uitspraak se kritici | Netwerk24
Deur Jacob Rooi 22 September 2019 00:16
Die meeste mense wat gereageer het op vandeesweek se uitspraak in die konstitusionele hof oor lyfstraf tuis, beskou dit nie net as 'n huishoudelike saak nie.
Volgens hulle is godsdiensvryheid en gehoorsaamheid aan die Bybel ter sprake.
Hoofregter Mogoeng Mogoeng het in sy uitspraak gesê ouers sal ander maniere moet vind om hul kinders te tugtig.
Hy het 'n aansoek deur die organisasie Vryheid van Godsdiens in Suid-Afrika (For SA) van die hand gewys om 'n uitspraak van die hooggeregshof ter syde te stel dat lyfstraf in private huishoudings onwettig is.
For SA wou hê die hof moet erken dat "redelike en matige tugtiging" tuis nie onwettig is nie.
Mogoeng het egter gesê daar is verskeie grondwetlike regte wat dit wel onwettig maak.
Dit is verkeerd, sê gelowiges en verwys daarna veral hierdie twee Bybeltekste:
" 'n Pak slae laat 'n mens ophou kwaaddoen; dit laat jou selfs ophou dink aan kwaad." (Spreuke 20:30, 1983-vertaling); en
"Moenie huiwer om 'n kind te straf nie, want as jy hom slaan, red jy sy lewe. Jy moet hom juis slaan om hom van die dood te red." (Spreuke 23:13-14)
Die ACDP beskou die uitspraak as "verregaande" en 'n inbraak op die regte van ouers.
"As ouers die perke van matige tug oorskry, kon hulle altyd volgens gemenereg vervolg word, soos in die geval van kindermishandeling. Dit was 'n gesonde stand van sake," sê Steve Swart, senior ACDP-LP.
Swart beskou die twee Bybel-tekste as praktiese raad "wat tans met vrug toegepas kan word".
Pres. Cyril Ramaphosa het Woensdag die uitspraak verwelkom, maar die VF Plus stem nie met hom saam nie.
"Waar laat dit dissipline en re­spek? Die VF Plus sê 'n goeie pak slae op die regte tyd en op die regte wyse sal respek afdwing en dissipline handhaaf.
"Dit moet aangekweek word, nie afgedwing word wanneer dit te laat is nie," het dr. Pieter Groenewald, VF Plus-leier, in Woensdag se debat oor geslagsgeweld in die parlement gesê.
Wessel van den Berg van die organisasie Sonke Gender Justice sê weer daar is baie interpretasies van die Bybel wat praktyke bevorder wat nie meer in die moderne samelewing toegepas word nie.
"Soos slawerny. Ons implementeer dit nie meer nie. Verder heg ons Grondwet waarde aan geloof­standpunte, maar menseregte is op 'n hoër vlak geplaas as geloofstandpunte. Mense het daarom vryheid van geloof, maar binne die konteks van basiese menseregte, soos byvoorbeeld om veilig te voel. Dit is wat deur die hof beskerm word."